Id-dipartiment li jinvestiga l-frodi u l-abbuż fi ħdan id-Dipartiment tal-Politika Soċjali waqqaf abbuż li jlaħħaq kważi tliet miljun ewro. Dan fl-ewwel għaxar xhur tas-sena. Fil-fatt, minn tagħrif li kiseb ONE NEWS jirriżulta li l-flus iffrankati mill-ammont ta' abbużi li twaqqfu din is-sena jlaħħqu ż-€2,886,460. Id-dipartiment, li jinvestiga kull rapport ta' allegat abbuż, għamel 10,201 investigazzjoni fl-ewwel għaxar xhur tas-sena. Dan wara li s-sena li għaddiet kienet waħda rekord f'dawk li huma qabdiet ta' abbużi mill-benefiċċji, b'total ta' €4,228,230. Il-Ministru tal-Politika Soċjali qal li dawn l-azzjonijiet juru bil-provi li l-Gvern jinċentiva u jippremja l-bżulija u għalhekk jiġġieled bla ħniena l-abbuż. Dan filwaqt li ma jiddejjaq xejn li jsaħħaħ il-benefiċċji soċjali għal min għandu bżonn. "Impenjati li dawk il-persuni vulnerabbli u li nqabdu fin-nassa tal-benefiċċji soċjali għax forsi ma jafux aħjar ikunu megħjuna biex iqumu fuq saqajhom jidħlu fid-dinja tax-xogħol u joħorġu lilhom infushom u lil uliedhom mir-riskju tal-faqar," qal il-Ministru Farrugia li fakkar kif kien dan il-Gvern li wara 25 sena żied il-pensjonijiet kontributorji għall-ewwel darba. "Barra minn hekk, il-Gvern qed iħares ukoll lejn dawk il-persuni li jkun hemm kemm ikun hemm inċentivi u opportunitajiet qatt ma jistgħu jidħlu fid-dinja tax-xogħol. Fl-istess ħin qed iżid il-benefiċċji soċjali tagħhom b'mod konsiderevoli," qal Farrugia. Irrimarka li l-istess se jiġri għall-persuni b'diżabbiltà li jaħdmu kemm jaħdmu ma jitilfu xejn mill-benefiċċju tad-diżabbiltà. "Hekk ukoll se jkun qed jiġri għal dawk li jgawdu mill-pensjoni tal-wens u tal-carers. Dawn l-affarijiet kollha setgħu jsiru għax għandna ekonomija b'saħħitha u mill-flus salvati mill-ġlieda kontra kull forma ta' abbuż, inkluż dak mill-benefiċċji soċjali minn uħud," temm jgħid Farrugia.